৫০ চিত্রা হরিণ পেলো বঙ্গবন্ধু সাফারি পার্ক
গাজীপুরের বঙ্গবন্ধু শেখ মুজিব সাফারি পার্কে ৫০টি চিত্রা হরিণ প্রদান করেছে গ্রিন ভিউ গলফ রিসোর্ট কর্তৃপক্ষ।
আজ রোববার দুপুর ১টার দিকে বন্যপ্রাণী ব্যবস্থাপনা ও প্রকৃতি সংরক্ষণ অধিদপ্তরের মাধ্যমে সাফারি পার্ক কর্তৃপক্ষের কাছে আনুষ্ঠানিকভাবে হরিণগুলো হস্তান্তর করা হয়।
এসময় ঢাকা বিভাগীয় বন কর্মকর্তা (ডিএফও) শারমিন আক্তার হরিণগুলো গ্রহণ করেন। এগুলোর মধ্যে ২২টি বড় এবং ২৮টি ছোট হরিণ।
গ্রিন ভিউ গলফ রিসোর্টের ভূমি উপদেষ্টা বুলবুল ইসলাম দ্য ডেইলি স্টারকে বলেন, 'গ্রিন ভিউ গলফ রিসোর্টের সৌজন্য এসব হরিণ প্রদান করা হয়েছে। এতে অনেকে উৎসাহিত হবেন। হস্তান্তর করা হরিণগুলোর মূল্য প্রায় এক কোটি টাকা।'
গ্রিন ভিউ গলফ রিসোর্টের ব্যবস্থাপনা পরিচালক (এমডি) ফকির মনিরুজ্জামানের পক্ষে তার চার দৌহিত্র হরিণগুলো হস্তান্তর করেন বলে জানান তিনি।
বুলবুল ইসলাম বলেন, 'গত বছরের ২৪ আগস্ট বন্যপ্রাণী ব্যবস্থাপনা ও প্রকৃতি সংরক্ষণ অধিদপ্তরে হরিণ হস্তান্তরের জন্য আবেদন করেছিলাম। পরে ৭ সেপ্টেম্বর হরিণগুলো হস্তান্তরের অনুমতি পেয়েছি।'
তিনি আরও বলেন, 'প্রায় এক যুগেরও বেশি সময় ধরে সরকারি বিধি ও আইন মেনে হরিণ পালন করে আসছে গ্রিন ভিউ গলফ রিসোর্ট কর্তৃপক্ষ। সঠিক পরিচর্যা ও পরিবেশ অনুকূলে থাকায় হরিণগুলো দ্রুত বংশবৃদ্ধি করে। সাফারি পার্কের দর্শনার্থীদের কথা চিন্তা করে ছোট-বড় ৫০টি হরিণ হস্তান্তর করা হয়েছে।'
ঢাকা বিভাগীয় বন কর্মকর্তা শারমিন আক্তার ডেইলি স্টারকে বলেন, 'হরিণ দ্রুত প্রজননক্ষম প্রাণী। হরিণের বংশবিস্তার বেশি। গ্রিন ভিউ গলফ রিসোর্ট কর্তৃপক্ষ কোথাও বিক্রি বা দান না করে তাদের পালিত অতিরিক্ত হরিণগুলো সরকারের কাছে হস্তান্তর করেছে। আমরা চাই, এর অনুকরণে অন্য প্রতিষ্ঠানও আগ্রহী হয়ে এগিয়ে আসুক।'

গাজীপুরের বঙ্গবন্ধু শেখ মুজিব সাফারি পার্কে ৫০টি চিত্রা হরিণ প্রদান করেছে গ্রিন ভিউ গলফ রিসোর্ট কর্তৃপক্ষ।